**13. Ο Ιουστινιανός μεταρρυθμίζει τη διοίκηση και τη νομοθεσία**

****

**1. Ποια προβλήματα αντιμετώπιζε το Βυζαντινό κράτος**

**στις αρχές του 6ου αιώνα;**

Την περίοδο που έγινε αυτοκράτορας του Βυζαντίου **ο Ιουστινιανός**

(527 μ. Χ.) το βυζαντινό κράτος αντιμετώπιζε σοβαρά προβλήματα

διοίκησης στο εσωτερικό και εχθρικών απειλών στα σύνορά του.

**2. Ποιες ήταν οι πρώτες ενέργειες του Ιουστινιανού;**

Ο Ιουστινιανός που διακρινόταν για τις γνώσεις την εργατικότητα και την τόλμη του διάλεξε ικανούς συνεργάτες ( **Θεοδώρα**: αυτοκράτειρα, **Τριβωνιανός**: νομομαθής, **Καππαδόκης**: οικονομολόγος, **Ανθέμιος & Ισίδωρος**: αρχιτέκτονες, **Βελισάριος & Ναρσής**: στρατηγοί) και πήρε μέτρα για την καλή λειτουργία του κράτους και για την άμυνα των συνόρων της αυτοκρατορίας.

**3. Ποια μέτρα πήρε ο Ιουστινιανός;**

● **Κωδικοποίησε** τους παλιούς ρωμαϊκούς **νόμους** και τους συμπλήρωσε με νέους πιο δίκαιους, γραμμένους στα ελληνικά.

● **Κατάργησε** τα **προνόμια** των Δήμων και απαγόρευσε στους μεγαλοκτηματίες να παίρνουν τα κτήματα των μικροϊδιοκτητών για χρέη που τους όφειλαν.

● **Φορολόγησε** τους πολίτες ανάλογα με τα εισοδήματά τους.

● **Οργάνωσε** τη λειτουργία της αγοράς, των λιμανιών και των εμπορικών δρόμων και επέβαλε δασμούς για τα εισαγόμενα προϊόντα.

● **Όρισε** τους **λογοθέτες** (υπουργούς) υπεύθυνους για την εφαρμογή των νόμων.

**4. Ποιες ήταν οι συνέπειες αυτών των μεταρρυθμίσεων;**

Οι μεταρρυθμίσεις αυτές ικανοποίησαν το λαό, αλλά ενόχλησαν τους Δήμους και δυσαρέστησαν τους προνομιούχους. Έφεραν πολλά χρήματα στα ταμεία του κράτους.

**5. Ποια έργα έκανε ο Ιουστινιανός με τα χρήματα αυτά;**

● Οργάνωσε το στρατό και ασφάλισε τα σύνορα με φρούρια.

● Συντήρησε και βελτίωσε τους δρόμους που ένωναν την πρωτεύουσα με τις επαρχίες και τις μεγάλες πόλεις της αυτοκρατορίας.

● Έκοψε χρυσά «βυζαντινά» νομίσματα, με τα οποία γίνονταν οι συναλλαγές σε όλο τον κόσμο.

● Έφερε από την Κίνα το μυστικό της εκτροφής του μεταξοσκώληκα.

**6. Τι κατάφερε να πετύχει με όλα αυτά ο Ιουστινιανός;**

Κατάφερε να κάνει το Βυζάντιο πλούσιο και δυνατό και τον αυτοκράτορα έτοιμο να ζωντανέψει το όνειρό του: να φτάσει τη βυζαντινή αυτοκρατορία στα παλιά σύνορα της ρωμαϊκής.



**14. Οι Δήμοι αναστατώνουν την πρωτεύουσα με τη «στάση του νίκα»**

**1. Ποιες ήταν οι συνέπειες των μεταρρυθμίσεων του Ιουστινιανού όσον αφορά τους Δήμους;**

Οι μεταρρυθμίσεις του έβαλαν τάξη στη λειτουργία των υπηρεσιών του κράτους και επέβαλαν έλεγχο στα έσοδα των Δήμων. Αυτό ενόχλησε τους διοργανωτές των ιπποδρομιών, οι οποίοι εξέφρασαν τα παράπονά τους στον αυτοκράτορα αλλά αυτό δεν άλλαξε τις αποφάσεις του.

**2. Τι έγινε το Γενάρη του 532 μ. Χ. ;**

Κατά τη διάρκεια των αγώνων ξέσπασαν ταραχές στον ιππόδρομο ανάμεσα στους οπαδούς των Πράσινων και των Βένετων. Η φρουρά των αγώνων προσπάθησε να τους διαχωρίσει.

**3. Πώς αντέδρασαν οι αντιμαχόμενες ομάδες;**

Οι αντιμαχόμενες ομάδες ενώθηκαν και στράφηκαν κατά της φρουράς, κραυγάζοντας συνθήματα κατά του Καππαδόκη, του Τριβωνιανού , αλλά και του ίδιου του αυτοκράτορα από τον οποίο ζητούσαν να παραιτηθεί.

**4. Ποια ήταν η εξέλιξη των ταραχών;**

Οι στασιαστές στους οποίους προστέθηκαν και πολλοί δυσαρεστημένοι κάτοικοι ξεχύθηκαν στην Πόλη, λεηλάτησαν την αγορά, πυρπόλησαν δημόσια κτίρια, την Αγία Σοφία και τα προπύλαια του Παλατιού, φωνάζοντας «νίκα – νίκα».

**5. Πώς προσπάθησε να αντιμετωπίσει την κατάσταση ο Ιουστινιανός;**

Μάταια προσπάθησε να τους ηρεμήσει μέσω των αρχηγών των Δήμων. Οι στασιαστές, αντί να πειθαρχήσουν, «επιστράτευσαν» έναν αξιωματούχο του παλατιού, τον Υπάτιο, τον οποίο ανακήρυξαν αυτοκράτορα.

**6. Τι σκέφτηκε να κάνει τότε ο Ιουστινιανός και ποιος τον συγκράτησε;**

Ο Ιουστινιανός σκέφτηκε να παραιτηθεί και να εγκαταλείψει το θρόνο και την Πόλη. Τον συγκράτησαν οι συνεργάτες του και η Θεοδώρα, πείθοντάς τον ότι αυτό θα ήταν πιο μεγάλο κακό για την Πόλη και την αυτοκρατορία.

**7. Τι αναγκάστηκε να κάνει ο Ιουστινιανός για να αντιμετωπίσει τη στάση;**

Διέταξε τους στρατηγούς Βελισάριο και Ναρσή να καταπνίξουν με κάθε τρόπο τη στάση. Η αυτοκρατορική φρουρά περικύκλωσε τον ιππόδρομο και αντιμετώπισε χωρίς οίκτο τους στασιαστές που είχαν μείνει εκεί.

**8. Ποια ήταν τα αποτελέσματα αυτών των ενεργειών;**

Τριάντα χιλιάδες άνθρωποι έχασαν τη ζωή τους. Οι αγώνες του ιπποδρόμου διακόπηκαν για αρκετά χρόνια και κάθε φωνή λαϊκής διαμαρτυρίας σώπασε. Μεγάλο μέρος της Πόλης καταστράφηκε και το γόητρο του αυτοκράτορα πληγώθηκε βαριά.

**15. Η Αγία Σοφία, ένα αριστούργημα της αρχιτεκτονικής**

****

**1. Ποια ήταν η πρώτη φροντίδα του Ιουστινιανού**

**μετά τη «στάση του νίκα»;**

Η πρώτη του φροντίδα ήταν να χτίσει ό, τι καταστράφηκε

και να

κάνη την Πόλη ακόμα καλύτερη.

**2. Ποιο ήταν το πιο σημαντικό από τα έργα του;**

Το πιο σημαντικό από τα έργα του ήταν ο ναός της **Αγίας Σοφίας**.

**3. Σε ποιον ανέθεσε το χτίσιμό της και ποια ήταν η επιθυμία του;**

Ανέθεσε το χτίσιμό της σε δύο Έλληνες αρχιτέκτονες, τον **Ανθέμιο** και τον **Ισίδωρο**. Επιθυμία και εντολή του ήταν ο ναός **της Σοφίας του Θεού** να χτιστεί έτσι, ώστε να ζήσει αιώνες και όμοιός του να μην υπάρχει πουθενά.

**4. Ποια ήταν η πρωτοτυπία των δυο αρχιτεκτόνων και ποιο αποτέλεσμα είχε;**

Οι δυο αρχιτέκτονες συνδύασαν το ρυθμό της ορθογώνιας **βασιλικής** και του **περίκεντρου** ναού με τρούλο. Έτσι γεννήθηκε το σχέδιο της Αγίας Σοφίας και ο νέος ρυθμός, η **βασιλική με τρούλο**, που υπάρχει μέχρι τις μέρες μας.

**5. Τι ζήτησε από τους κατοίκους της Πόλης και της αυτοκρατορίας ο Ιουστινιανός;**

Ζήτησε από όσους επιθυμούσαν να προσφέρουν υλικά και χρήματα για το χτίσιμο του ναού, γιατί ήθελε να τον νιώθουν δικό τους.

**6. Τι χρειάστηκε για το χτίσιμο του ναού;**

Πολύτιμα μάρμαρα και δυσεύρετα υλικά από κάθε γωνιά του κράτους προσφέρθηκαν και μεταφέρθηκαν στην Πόλη. Δέκα χιλιάδες εργάτες και διαλεχτοί τεχνίτες εργάστηκαν πέντε χρόνια χωρίς διακοπή, για να ολοκληρώσουν το έργο.

**7. Πότε έγιναν τα εγκαίνια του ναού και ποια ήταν η άποψη του Ιουστινιανού γι’ αυτόν;**

Τα εγκαίνια έγιναν το **537 μ. Χ.** και ήταν όπως την είχε ονειρευτεί ο δημιουργός της, η καλύτερη στον κόσμο. Ο Ιουστινιανός, εντυπωσιασμένος από το ναό ψιθύρισε, «**νενίκηκά σε Σολομώντα**».

**8. Ποια ήταν η χρήση του ναού στους αιώνες που πέρασαν;**

Ο ναός στέγασε όλες τις δόξες και τις δοκιμασίες της Πόλης και της αυτοκρατορίας. Εκεί στέφονταν οι αυτοκράτορες και οι πατριάρχες και τελούνταν οι δοξολογίες των θριάμβων. Εκεί γίνονταν οι παρακλήσεις του λαού στην Παναγία για τη σωτηρία της Πόλης, στις ώρες των κινδύνων που την απειλούσαν.



**16. Το βυζαντινό κράτος μεγαλώνει και φτάνει στα παλιά σύνορα της αυτοκρατορίας**

**1. Πώς αντιμετώπισε τους εξωτερικούς κινδύνους ο Ιουστινιανός;**

● Υπέγραψε συνθήκες ειρήνης με τους γείτονες λαούς στο Δούναβη και τους Πέρσες στην Ανατολή, δίνοντάς τους πολλά χρήματα.

● Έκανε σκληρούς πολέμους με τους Γότθους και τους Βάνδαλους, που είχαν κατακτήσει τις δυτικές επαρχίες, διέλυσε τα κράτη τους και ανέκτησε τα χαμένα εδάφη της Δύσης και της Αφρικής.

**2. Πόσο κράτησαν οι πόλεμοι αυτοί και ποιοι διακρίθηκαν σ’ αυτούς;**

Οι πόλεμοι κράτησαν 20 χρόνια και σ’ αυτούς διακρίθηκαν ιδιαίτερα οι στρατηγοί Βελισάριος και Ναρσής.

**3. Ποια αποτελέσματα έφεραν οι νίκες και οι κατακτήσεις;**

● Έδωσαν δόξα στον αυτοκράτορα και αύξησαν το γόητρο του βυζαντινού κράτους.

● Έφτασαν την αυτοκρατορία στα παλαιά της σύνορα και έκαναν τη Μεσόγειο «βυζαντινή λίμνη».

● Άνοιξαν τους δρόμους του εμπορίου και της επικοινωνίας με τη Δύση.

● Βοήθησαν να γίνουν στις δυτικές επαρχίες έργα ισάξια με εκείνα της Πόλης και της Ανατολής.

**4. Ποιες ήταν οι αρνητικές συνέπειες των μακροχρόνιων πολέμων με τους Γότθους και τους Βανδάλους στη δύση;**

● Κούρασαν τις στρατιωτικές δυνάμεις και αποδυνάμωσαν τις φρουρές των συνόρων στο Δούναβη και την Ανατολή.

● Εξάντλησαν οικονομικά την αυτοκρατορία και δυσαρέστησαν τους πολίτες.

● Διευκόλυναν τους Πέρσες να παραβαίνουν συχνά τις συνθήκες ειρήνης, ζητώντας κάθε φορά περισσότερα χρήματα, και τους βόρειους γείτονες να παραβιάζουν τα σύνορα και να λεηλατούν τα βυζαντινά εδάφη.

**5. Τι αναγκάστηκε να κάνει ο αυτοκράτορας;**

Ο αυτοκράτορας αναγκάστηκε να στραφεί ξανά στην Ανατολή και να εγκαταλείψει εκτεθειμένες σε νέους κινδύνους τις δυτικές επαρχίες.

